Tender bo‘yicha takliflarni baholash tartibi to‘g‘risidagi yo‘riqnomani tasdiqlash to‘g‘risida

O‘zbekiston Respublikasi Vazirlar Mahkamasining 1999-yil 29-iyuldagi 368-son “Shahar atrofi, shaharlararo va xalqaro yo‘lovchilar tashish avtomobil transportida ochiq tenderlar tashkil etish va o‘tkazish masalalari to‘g‘risida”gi qaroriga muvofiq buyuraman: 
 1. Tender bo‘yicha takliflarni baholash tartibi to‘g‘risidagi yo‘riqnoma ilovaga muvofiq tasdiqlansin.
 2. Mazkur buyruq rasmiy e’lon qilingan kundan e’tiboran kuchga kiradi.
 Mazkur Yo‘riqnoma O‘zbekiston Respublikasi Vazirlar Mahkamasining 1999-yil 29-iyuldagi 368-son “Shahar atrofi, shaharlararo va xalqaro yo‘lovchilar tashish avtomobil transportida ochiq tenderlar tashkil etish va o‘tkazish masalalari to‘g‘risida”gi qaroriga muvofiq, tender bo‘yicha takliflarni baholash tartibini belgilaydi.
 1. Mazkur Yo‘riqnomada quyidagi asosiy tushunchalar qo‘llaniladi: 
 saroydan foydalanish koeffitsiyenti — avtotransport vositalaridan foydalanishning samaradorligini belgilovchi ko‘rsatkich;
 ish tartibi — avtotransport vositalarining harakatlanish jadvalidan kelib chiqqan holda aniqlanadigan ish kunining boshlanish va tugash vaqti:
 talabgor — taklif etilgan shartlarda tender tanlovida qatnashish niyatini ma’lum qilgan yuridik shaxs. 
 2. Shahar atrofida, shaharlararo va shaharlararo-viloyatlar ichida yo‘nalishlarni, Qoraqalpog‘iston Respublikasi doirasida yo‘nalishlarni, shaharlararo-viloyatlararo yo‘nalishlarni, Qoraqalpog‘iston Respublikasi, viloyatlar va Toshkent shahri o‘rtasidagi yo‘nalishlarni, shuningdek xalqaro yo‘lovchilar tashish yo‘nalishlarini joylashtirish uchun ochiq tenderlar tashkil etish va o‘tkazish Vazirlar Mahkamasining 1999-yil 29-iyuldagi 368-sonli qarori bilan tasdiqlangan Shahar atrofida, shaharlararo (viloyatlar ichida, viloyatlararo) va xalqaro yo‘lovchilar tashish yo‘nalishlarini joylashtirish uchun ochiq tenderlar tashkil etish va o‘tkazish to‘g‘risida nizomga muvofiq amalga oshiriladi.
 3. Qoraqalpog‘iston Respublikasi Vazirlar Kengashi va viloyatlar hokimliklarining Shahar atrofidagi va shaharlararo-viloyatlar ichidagi yo‘nalishlarda yo‘lovchilar tashishlarni tashkil etish bo‘yicha komissiyalari hamda Shaharlararo-viloyatlararo va xalqaro yo‘nalishlarni joylashtirish uchun ochiq tenderlar o‘tkazishni tashkil etish masalalari bo‘yicha idoralararo komissiya (bundan buyon matnda Komissiya deb yuritiladi) o‘z faoliyatida mazkur Yo‘riqnoma talablariga amal qilishi shart.
 4. Tender qatnashchilaridan tender bo‘yicha tushgan takliflar Komissiya tomonidan baholanadi.
 5. Vazirlar Mahkamasining 1999-yil 29-iyuldagi 368-sonli qarori bilan tasdiqlangan Shahar atrofida, shaharlararo (viloyatlar ichida, viloyatlararo) va xalqaro yo‘lovchilar tashish yo‘nalishlarini joylashtirish uchun ochiq tenderlar tashkil etish va o‘tkazish to‘g‘risidagi nizomga muvofiq, tender bo‘yicha takliflar Komissiyaning har bir a’zosi tomonidan mazkur Yo‘riqnomaning 6 — 11-bandlarida nazarda tutilgan tartibda ko‘rib chiqiladi va baholanadi.
 6. Yo‘nalishdagi 1 yo‘lovchi — km uchun tarifning tender qatnashchisi tomonidan taklif etilayotgan darajasi uchun — tashish tarifi darajasini Komissiya talab qilayotganga nisbatan pasaytirishning har bir punkti uchun oshib boruvchi koeffitsiyentni qo‘llagan holda besh balli tizim bo‘yicha baholanadi (Bunda, misol uchun: tender talablarida yumshoq o‘rindiqli avtobuslarda 1 yo‘lovchi — km uchun tarif darajasi 35 so‘m miqdorida belgilangan. Talabgor tomonidan yumshoq o‘rindiqli avtobuslar uchun 1 yo‘lovchi — km uchun tarif darajasi 34 so‘m miqdorida taklif etilgan. Bunday holatda yo‘nalishdagi 1 yo‘lovchi — km uchun tarif darajasiga tender bo‘yicha takliflarning bahosi (35 : 34 x 5) = 5,15 ballga teng bo‘ladi.).
 7. Transport vositasining rusumi (klassi) uchun — mazkur Yo‘riqnomaning 1-ilovasida nazarda tutilgan namunaviy hisob-kitoblarga muvofiq, transport vositasining ishlab chiqarilgan yili uchun — mazkur Yo‘riqnomaning 2-ilovasida nazarda tutilgan namunaviy hisob-kitoblarga muvofiq tabaqalashtirilgan ballar bo‘yicha baholanadi.
 Bunda transport vositasi rusumi uchun olingan ballarga 1,15 miqdorda oshiruvchi koeffitsiyent qo‘llaniladi, agar transport vositasi tender qatnashchisining mulki bo‘lsa.
 8. Avtotransport vositasining tashuv uchun taklif qilinayotgan umumiy yo‘lovchi o‘rinlari soni uchun — mazkur Yo‘riqnomaning 3-ilovasida nazarda tutilgan namunaviy hisob-kitoblarga muvofiq tabaqalashtirilgan ballar bo‘yicha baholanadi. 
 Komissiya yo‘nalishda ishlash uchun talab qilinadigan avtomobillar rusumini (klassini) va ular bo‘yicha tabaqalashtirilgan ballarni mustaqil belgilaydi.
 Shahar atrofi yo‘nalishlarida avtotransport vositasining tashuv uchun taklif qilinayotgan umumiy yo‘lovchi o‘rinlari soni bo‘yicha ballar avtotransport vositalarining umumiy yo‘lovchi o‘rinlari soniga (o‘rindiqlar soniga) yo‘lovchilarning turish o‘rinlari sonini qo‘shish asosida belgilanadi.
 Shaharlararo-viloyatlararo hamda shaharlararo-viloyat ichki yo‘nalishlarida avtotransport vositasining tashuv uchun taklif qilinayotgan umumiy yo‘lovchi o‘rinlari soni bo‘yicha ballar avtotransport vositalarining o‘rindiqlari soni asosida belgilanadi.
 9. Avtobuslar (yo‘nalishli taksi) ish rejimining tavsiya etilayotgan varianti uchun — besh balli tizim bo‘yicha baholanadi. 
 10. Yo‘nalishdagi qatnovlarning taklif etilayotgan soni uchun — besh balli tizim bo‘yicha baholanadi.
 11. Yo‘nalishlarda ishlayotganda harakatlanish xavfsizligini ta’minlash bo‘yicha tadbirlar rejasi — besh balli tizim bo‘yicha baholanadi. Bunda tashuvchi besh ballni quyidagi majburiy shartlarni bajargan taqdirda oladi: 
 har kuni qatnovga chiqishdan oldin transport vositalarini texnikaviy nazoratdan o‘tkazishni ta’minlash; 
 haydovchilarni har kuni tibbiy ko‘rikdan o‘tkazishni ta’minlash; 
 haydovchilarga 30 soatlik dastur bo‘yicha Vazirlar Mahkamasining 2015-yil 24-dekabrdagi 370-sonli qarori bilan tasdiqlangan Yo‘l harakati qoidalarini o‘rgatish. 
 12. Komissiya, yo‘nalishga nisbatan aniq talablarni hisobga olgan holda, qatnashchilarning tender bo‘yicha takliflarini baholashga qo‘shimcha talablarni taklif etishga haqli.
 13. Mazkur Yo‘riqnoma talablarining buzilishida aybdor bo‘lgan shaxslar qonunchilik hujjatlarida belgilangan tartibda javobgar bo‘ladi.